Asmenvardžių rašymas (2-a pamokėlė)

Jeigu vardą sudaro ne vienas, o du ar daugiau žodžių, visi jie pradedami rašyti iš didžiosios raidės, pvz.: sceninis vardas Pupų Dėdė (tikr. Petras Biržys), slapyvardžiai Lazdynų Pelėda (tikr. Sofija Pšibiliauskienė ir Marija Lastauskienė), Šatrijos Ragana (tikr. Marija Pečkauskaitė), Liūnė Sutema (tikr. Zinaida Nagytė-Katiliškienė). 
Tarp pavardės ir slapyvardžio ar pravardės rašomas brūkšnelis, pvz., Ksaveras Sakalauskas-Vanagėlis.
Slapyvardžiai, pravardės, sceniniai vardai nerašomi kabutėse.
Jei asmens apibūdinimas eina prieš vardą, jis prievardžiu nelaikomas ir rašomas iš mažosios raidės (ne sakinio pradžioje), plg.: gražusis Pilypas ir Pilypas Gražusis, pamišėlė Joana ir Joana Pamišėlė. Po asmenvardžio pridedamas apibūdinimas gali būti dar netapęs prievardžiu (vartojamas retai, dar nėra vartojimo tradicijos), todėl rašomas mažąja raide, pvz.: Tačiau ir realiame gyvenime Vytautas ir jo sūnus – V. Rumšas jaunesnysis – nuolat pastebimi renginiuose, kuriuose kalbama apie sveikatinimą. 
Iš mažosios raidės (ne sakinio pradžioje) rašomi su žinomų asmenų asmenvardžiais (pavardėmis ar pravardėmis) siejami daugiskaitos formos bendriniai pavadinimai, pvz.: čiurlioniukai (iš pavardės Čiurlionis), marčiulioniukai (iš pavardės Marčiulionis), valančininkai (iš pavardės Valančius), verygininkai (iš pavardės Veryga).

Iš mažosios raidės (ne sakinio pradžioje) rašomi ir literatūrinių ar kinematografinių kūrinių išgalvotų veikėjų bendriniai pavadinimai, pvz.:  orkai, gnomai, gremlinai, žiobarai, miškavaikiai, urvažmogiai, driežažmogiai, dvorfai, senešalai. Šiame stebuklingame pasaulyje gyvena daugybė skirtingų rasių: elfai, nykštukai, miškavaikiai, žmonės, orkai ir t. t. Filmukas apie smurfus – tai visiems gerai pažįstamas nuotykių serialas apie mėlynus žmogeliukus. Tarp žmonių ir gremlinų užverda kova. 

Parengta pagal „Lietuvių kalbos rašyba. Taisyklės, komentarai, patarimai“, V., 2022.

